CELEX: 32018D0695
Language: lt
Date: 2018-04-30 00:00:00
Title: 2018 m. balandžio 30 d. Komisijos įgyvendinimo sprendimas (ES) 2018/695, pagal Europos Parlamento ir Tarybos direktyvos 2010/35/ES 31 straipsnio 1 dalį dėl priemonės, kurios ėmėsi Danija 10 ir 5 kg kompozitiniams dujų balionams „PrimaDonna“ („Compolite CS“) iš rinkos pašalinti ir atšaukti (pranešta dokumentu Nr. C(2018) 2535) (Tekstas svarbus EEE. )

8.5.2018   
            
            
               LT
            
            
               Europos Sąjungos oficialusis leidinys
            
            
               L 117/19
            
         KOMISIJOS ĮGYVENDINIMO SPRENDIMAS (ES) 2018/695
   2018 m. balandžio 30 d.
   pagal Europos Parlamento ir Tarybos direktyvos 2010/35/ES 31 straipsnio 1 dalį dėl priemonės, kurios ėmėsi Danija 10 ir 5 kg kompozitiniams dujų balionams „PrimaDonna“ („Compolite CS“) iš rinkos pašalinti ir atšaukti
   
      
         (pranešta dokumentu Nr. C(2018) 2535)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. birželio 16 d. Europos Parlamento ir Tarybos direktyvą 2010/35/ES dėl gabenamųjų slėginių įrenginių ir panaikinančią Tarybos direktyvas 76/767/EEB, 84/525/EEB, 84/526/EEB, 84/527/EEB ir 1999/36/EB (1), ypač į jos 31 straipsnio 1 dalį,
   kadangi:
   
               (1)
            
            
               2016 m. rugpjūčio mėn., po virtinės avarijų, Danija pagal Direktyvos 2010/35/ES 30 straipsnį pranešė Komisijai apie priemonę kompozitiniams dujų balionams, kuriuos gamina įmonė „Composite Scandinavia AB“ (Kompositvägen 3, 943 33 Öjebyn, Švedija), o Danijoje platina įmonė „Primagaz Danmark A/S“, pašalinti ir atšaukti iš rinkos;
            
         
               (2)
            
            
               susijusius gaminius pagamino įmonė „Composite Scandinavia AB“. Tipo tyrimo sertifikatuose Nr. 01–794441 ir Nr. 08–11688701, kuriuos remdamasi bandymais, atliktais pagal standartus EN 12245:2002 ir EN 14427:2004+A1:2005, išdavė notifikuotoji įstaiga „Inspecta Sweden AB“, nurodyti jų patvirtinto tipo pavadinimai „Compolite CS6“ ir „Compolite CS 10, Passion 10“, o įmonė „Primagaz Danmark A/S“ juos parduoda komerciniais pavadinimais „PrimaDonna 5 kg code 1305“ ir „PrimaDonna 10 kg code 1310“. Pašalinimas ir atšaukimas iš rinkos netaikomas dujų balionams, suprojektuotiems remiantis minėtais tipo tyrimo sertifikatais, skirtiems dujomis varomiems šakiniams krautuvams;
            
         
               (3)
            
            
               gabenamiesiems slėginiams įrenginiams taikomi techniniai reikalavimai nurodyti Europos Parlamento ir Tarybos direktyvos 2008/68/EB (2) prieduose. Remiantis specialiaisiais 6.2.4.1 skirsnio reikalavimais, nustatytais Direktyvos 2008/68/EB I priedo I.1 skirsnyje ir II priedo II.1 skirsnyje, jei tam pačiam reikalavimui nurodytas daugiau nei vienas standartas, taikomas tik vienas iš jų, tačiau jis taikomas visas, jei nenurodyta kitaip. Todėl tipo patvirtinimo sertifikatas neišduodamas remiantis dviem skirtingais standartais;
            
         
               (4)
            
            
               standarto EN 12245:2002 5.2.12 skirsnyje nustatyta, kad balionai per bandymą turi nesutrūkti 2 minutes nuo atsparumo ugniai bandymo pradžios, o standarto EN 14427:2004+A1:2005 5.2.13.1 ir 5.2.13.2 skirsniuose nustatyta, kad balionai neturi sprogti per bandymą, trunkantį bent 30 minučių;
            
         
               (5)
            
            
               prie Danijos pranešimo buvo pridėta Danijos gaisrinės saugos technologijų instituto (DBI) parengta tų kompozitinių dujų balionų bandymų pagal standartą EN 14427:2004+A1:2005 ataskaita. Kaip teigiama bandymų ataskaitoje, balionai neatitinka standarto 5.2.13.1 ir 5.2.13.2 skirsniuose nustatytų reikalavimų, nes sprogsta nepraėjus nė 3 minutėms;
            
         
               (6)
            
            
               todėl Danijos institucija nurodė šių kompozitinių dujų balionų platintojui pašalinti juos iš platinimo grandinės ir atšaukti iš rinkos vartotojų turimus balionus;
            
         
               (7)
            
            
               Komisija paragino gamintoją ir Danijoje veikiantį platintoją pateikti savo pastabas dėl priemonės, kurios ėmėsi Danijos institucija. Savo atsakyme gamintojas, įmonė „Composite Scandinavia AB“, pareiškė, kad dėl neteisingo produktų keliamos rizikos įvertinimo sprendimas buvo nepagrįstas ir kad gaminiai atitiko visus aktualius saugos reikalavimus. Gamintojo teigimu, netinkamas gaminių naudojimas ar tiesioginis jų paveikimas ugnimi neįrodo, kad patys gaminiai kelia didelį pavojų. Platintojas, įmonė „Primagaz Danmark A/S“, taip pat ginčijo Danijos institucijos sprendimą;
            
         
               (8)
            
            
               pasikonsultavusi Komisija buvo informuota, kad panašių priemonių tiems patiems gaminiams pašalinti iš rinkos ėmėsi Suomija, Švedija ir Norvegija;
            
         
               (9)
            
            
               išnagrinėjus Danijos institucijos pateiktus įrodymus patvirtinama, kad minėti kompozitiniai dujų balionai neatitinka Direktyvoje 2008/68/EB dėl pavojingų krovinių vežimo vidaus keliais nustatytų reikalavimų. Todėl kompozitiniai dujų balionai kelia didelį pavojų ir turėtų būti pašalinti ir atšaukti iš rinkos,
            
         PRIĖMĖ ŠĮ SPRENDIMĄ:
   1 straipsnis
   Priemonė, kurios ėmėsi Danija, t. y. įmonės „Composite Scandinavia“ pagamintų 10 ir 5 kg kompozitinių dujų balionų „PrimaDonna“ („Compolite CS“) pašalinimas ir atšaukimas iš rinkos, yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2018 m. balandžio 30 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 165, 2010 6 30, p. 1.
   
      (2)  2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13).